Edele versugtinge het nie oorleef | Netwerk24
Deur Frans Calitz, Lambertsbaai 15 September 2021 00:00
Die ganse Amerika en wêreld was bewus van die moord op George Floyd. Daar word elke maand boere in Suid-Afrika vermoor, maar ons hoor nie bejaardes om genade smeek nie. Dalk moet jy 'n misdaadagtergrond hê om die simpatie van die wêreld te ontlok?
Tussendeur klim Julius Malema op 'n seepkis vir sy Kill the boer-resitasie en Jacob Zuma sing hy soek sy AK-47. AK-47-skiet is nie 'n Olimpiese sport nie. Ons vertrou die bose word oorwin en geregtigheid seëvier, soos in 1994 die geval was.
Die kollektiewe pyn van mense van kleur het ons tereg tot 'n nuwe paradigma gedwing. Die son op die horison was goudgeel van hoop, maar die hoop het beskaam. Beloftes van skoon regering het saam met die rook van braaivleisvure die bloute in verdwyn.
Gebeure ter plaatse is die manifestasie van onbevoegde leiers waar verantwoordelikheid die knie buig voor selfverryking en alles wat verkeerd is. Hulle weet die elektoraat sal hulle nie versaak nie.
Ons sien dit elke dag – Machiavellisme op sy beste, leiers met Armani-pakke en strikdassies op verhoë voor flitsende kameras, die oleanders van die veld wat hulle gif agter kleurvolle kelke verberg. En teenoor dié sartoriale uitspattigheid miljoene juigende armlastiges onder die Afrika-son.
Derduisende honger kele juig as sprekers brood belowe, maar die koring aan die brand steek. Madiba se edele versugtinge het ook nie oorleef nie. En pres. Cyril Ramaphosa se retoriek is tiperend van "Moenie iets sê as jy niks het om te sê nie". As daar miljarde rande onder iemand se beheer verdwyn, maak dit hom nie aandadig nie?
• Laat hoor van jou: Stuur jou brief na dbmening@dieburger.com Briewe moet vergesel wees van die skrywer se naam, adres en telefoonnommer. Briewe korter as 350 woorde sal voorkeur kry. Die Burger behou hom die reg voor om briewe te redigeer en verkort. Publikasie van briewe word nie gewaarborg nie en berus by die brieweredakteur. Geen kommunikasie sal hieroor gevoer word nie.